Иужьрей гъуэгуанэ
ФокIадэм и 17-м Терскол къуажэм и къуэшыкхъэм и гъунэгъуу нэщхъеягъуэ пэкIу щызэхэтащ Хэку зауэшхуэм и зэманым Iуащхьэмахуэ лъапэ зыхъума совет сэлэтхэм къащIэнахэр зэрыщIалъхьэм егъэщIылIауэ.
Зэхуэсым щыIащ Урысейм ЗыхъумэжыныгъэмкIэ и министерствэм и лIыкIуэхэр, КъБР-м и Парламентым, Правительствэм, Жылагъуэ палатэм, Ветеранхэм я советым ящыщхэр, Дзэ комиссариатхэм, Урысей ФСБ-м и гъунапкъэхъумэ IуэхущIапIэм КъБР-м щиIэ къудамэм, Iуащхьэмахуэ районымрэ Iуащхьэмахуэ къуажэмрэ я администрацэхэм я лэжьакIуэхэр, къуажэ Iэтащхьэхэр.
Совет зауэлIхэм къащIэнахэр къагъуэтащ 2013 гъэм бадзэуэгъуэм и 30-м Iуащхьэмахуэ зыщыщIадза «Фэеплъым и дамыгъэ» хэкупсэ Iуэхур щрагъэкIуэкIым. Ар Урысей Федерацэм зыхъумэжыныгъэмкIэ и министр армэм и генерал Шойгу Сергей и жэрдэмкIэ ирагъэжьащ Кавказым папщIэ екIуэкIа зауэр илъэс 70 зэрырикъум ирихьэлIэу. УФ-м ЗыхъумэжыныгъэмкIэ и министерствэм и дзэ къулыкъущIэ 80-м щIигъумрэ «Iуащхьэмахуэ мемориал» лъыхъуакIуэ гупымрэ щIащыкIащ Iуащхьэмахуэ и джабэхэр, «Донгуз Орун», «Азау», «Терскол», «Ирик Чат» аузхэр. ЗауэлIхэм къащIэнахэм я мызакъуэу, къагъуэтащ бгыхэм зэрыщызауэ совет топхэу плIы, топхэм я пкъыгъуэхэу щэщIым щIигъу.
ПэкIур къыщызэIуихым Iуащхьэмахуэ къуажэм и администрацэм и Iэтащхьэ Курданов Узеир къыхигъэщхьэхукIащ Хэку зауэшхуэм хэкIуэдахэм пщIэ яхуэщIыныр мы зэманым псэухэм я къалэн лъапIэу зэрыщытыр. «Дэ ди мурадщ Iуащхьэмахуэ и джабэхэм щыхэкIуэдахэм къащIэнахэр дяпэкIи къэтлъыхъуэну, дэтхэнэри щIэтлъхьэжыну», — жиIащ Курдановым.
Зауэм хэта Бичекуев Хьэжмурат тепсэлъыхьащ Кавказым щекIуэкIа зэхэуэхэм. Ар ящытхъуащ лъыхъуакIуэхэм: «Фэ фи къалэныр дэгъуэу вгъэзэщIащ!», — жиIащ абы.
Къэлъыхъуэныгъэм пыщIа лэжьыгъэхэр зэрекIуэкIа щIыкIэр къиIуэтэжащ УФ-м ЗыхъумэжыныгъэмкIэ и министерствэм и Ипщэ дзэ округым и унафэщI генерал-полковник Галкин Александр. Iуэхур гугъу ищIат бгыхэм уэс куу зэрытелъым, ар ткIуртэкъым дунейр зэрыщIыIэм къыхэкIыу. Япэ щIыкIэ щIыпIэхэр зэбгратхъун хуей хъуащ. КIэщIу жыпIэмэ, лэжьыгъэ псоми хъарзынэу япэлъэщащ. Генералым КъБР-м и Правительствэм фIыщIэ хуищIащ къазэрадэIэпыкъуам папщIэ.
КъБР-м и Iэтащхьэмрэ Правительствэмрэ я цIэкIэ пэкIум хэтхэм захуигъэзащ КъБР-м и Правительствэм и УнафэщIым и къуэдзэ Къуэдзокъуэ Мухьэмэд. Абы УФ-м ЗыхъумэжыныгъэмкIэ и министерствэм фIыщIэ хуищIащ Iуащхьэмахуэ лъапэ щыхэкIуэдахэм къащIэнахэр щIэлъхьэным теухуа унафэ къызэрищтам къыхэкIыу. Къуэдзокъуэм апхуэдэу пщIэшхуэ хуищIащ Iуащхьэмахуэ районымрэ къуажэмрэ я администрацэхэм къытщIэхъуэ щIэблэм хэкупсэ гъэсэныгъэ ирагъэгъуэтыным хуэгъэзауэ ирагъэкIуэкI лэжьыгъэм, Хэку зауэшхуэм хэкIуэдахэм я нэIэ зэрытрагъэтым.
Iуащхьэмахуэ районым и администрацэм и Iэтащхьэ Малкаров Аслъэн жиIащ мы Iуэхур Iуащхьэмахуэ лъапэ илъэс къэс щрагъэкIуэкIыну зэрыщыгугъыр. «Ди жагъуэ зэрыхъунщи, хэкIуэдахэм ящыщ зыкъом иджыри щIалъхьэжакъым. Куэдыр иджыри къэс къалъытэ хъыбарыншэу кIуэдауэ. Сэ си адэшхуэри зауэм хъыбарыншэу хэкIуэдащ икIи абы теухуауэ нобэр къыздэсым зыри тщIэркъым. Апхуэдэ унагъуэхэр къэралым щымащIэкъым. Аращ лъыхъуакIуэхэм я лэжьыгъэм мыхьэнэ ин дыдэ щIиIэр», — къыхигъэбелджылыкIащ район администрацэм и Iэтащхьэм.
Мыпхуэдэ Iуэхухэм мыхьэнэшхуэ зэраIэр къыхигъэщащ КъБР-м и Ветеранхэм я советым и Iэтащхьэ Шыхъуэбахъуэ Мухьэмэди.
Зауэм хэкIуэдахэм тхьэ хуелъэIуащ ефэнды Синдикаев Елдаррэ поп Кузнецов Леандррэ.
ИужькIэ дзэ салютым щIэту бэнхэр сакъыу къуэшыкхъэм ирахьэхащ. ЦIыхухэм абы удз гъэгъахэр бгъадалъхьащ. ШколакIуэхэм хьэуам хаутIыпщхьащ Кавказым папщIэ екIуэкIа зэхэуэхэм хэкIуэдахэм я цIэ-унэцIэ- хэр зытетха тхылъымпIэ цIыкIухэр зыпыщIа шархэр.
ТАРИМ Алисэ.
